Gymnasie-it, fagmodul i latin, den frie opgave:

En PowerPoint-præsentation af Forum Romanum

af Elisabeth Nedergaard, Nørresundby Gymnasium & HF-kursus

Formålet med opgaven er at skabe en PowerPoint-præsentation i form af en rundgang Forum rundt til brug ved begynderundervisningen i latin. Præsentationen skal afløse tidligere tiders lysbilledgennemgang og skal have et dobbelt sigte: dels at virke direkte i undervisningssituationen, dels at fungere som stof eleverne kan gå tilbage til og stadig få noget ud af (via de ledsagende tekster - der i øvrigt også viser elever, der har været fraværende i den lektion, hvor præsentationen vises, hvad der er blevet talt om).

PowerPoints fordele i forhold til traditionel lysbilledfremvisning
PowerPoint er et præsentationsværktøj og egner sig godt til at varetage de funktioner, der tidligere lod sig varetage fx via lysbilledfremvisninger. PowerPoint har her den fordel fremfor lysbilledfremvisningerne, at man kan lade de forskellige slides ledsage af en tekst. En given præsentation er således ikke udelukkende afhængig af det talte ord, men kan også lægges i en klassekonference, på en hjemmeside el.lign., hvor eleverne kan konsultere billederne med den tilhørende tekst også efter præsentationen på klassen. Et præsentationsprogram som PowerPoint giver derfor flere muligheder og rummer en større palet af anvendelser end en traditionel lysbilledfremvisning.

I alle fag kan det være en god øvelse at kombinere forskellige tilgange til stoffet, så eleverne stimuleres ad forskellig vej. Intellektet er en sært sammensat størrelse og vejen til forståelse viser sig at være forskellig fra person til person. Det kan derfor være en god idé at kombinere traditionel tekstlæsning med billeder, lyd og kreativ udnyttelse af emnet. I det her foreliggende tilfælde er der tale om en billedmæssig supplering til det læste stof.

Forløbet
PowerPoint-præsentationen af Forum Romanum er skabt til at indgå i et begynderforløb i latin. Forum Romanum var det antikke Roms centrum og bør dermed også præsenteres for eleverne selv i kortere introduktionsforløb som obligatorisk latin i 1.g for sproglige eller latin mellemniveau for matematikere efter den nuværende bekendtgørelse. Det bedste vil være at inddrage præsentationen, når et relevant tekstmateriale lægger op til det. Det kan fx dreje sig om stykke VI i begyndersystemet Cursus Latinus, der netop bærer titlen "In Foro Romano" og er ledsaget af et kort over Forum og en tegning af senatsbygningen. Det er en forudsætning for den udarbejdede PowerPoint-præsentation, at eleverne på forhånd er gjort bekendt med Forum Romanums overordnede topografi og stedet fire hovedfunktioner: a) det religiøse, b) det politiske, c) det juridiske samt d) det handelsmæssige. 
	Nu er begyndersystemet Cursus Latinus imidlertid skabt til en tidligere bekendtgørelse, hvor man havde fire lektioner à 45 minutter om ugen til obligatorisk latin i 1.g, og skal systemet anvendes under den nuværende ordning med 3 x 45 minutter om ugen, skal det skæres væsentligt til. Et af de steder, jeg normalt vælger at skære, er netop i lektion VI "In Foro Romano". Her vil jeg vælge kun at læse de fire første linjer i stykke VI.A, for derefter at gå direkte til kortet og tale om Forums funktioner. Til gengæld plejer jeg så at blive i emnet ved at inddrage to lektioner fra Finn Lyngholm Christensens (upublicerede) begyndersystem Semper tiro. Her anvendes Forum Romanum som ramme for to lektioner, hvoraf den ene er en supergod introduktion af 3. deklination. En forløbsplan for første del af et begynderforløb kan fx se således ud:

Lektionsplan:

1. lektion: 	Præsentation
Introduktion til faget
Udlevering af ordbog, grammatik, Cursus Latinus samt In angulo cum libello I-II
	Cursus Latinus ss. 7-9: sproget, skriften, udtale
	Substantiver og adjektiver og de tre køn: Cursus Latinus s. 10.
	Verbet sum i præsens.
Ordklassernes og sætningsleddenes latinske betegnelser (opfølgning af generel grammatisk introduktion)

2. lektion:	Lektie: (sum i præsens) + In angulo I ss. 13-15: ”Fra bondesprog til lingua franca” (”En dialekt i Latium”, ”Roms grundlæggelse”, ”Centrum i et verdensrige”) + repetition af sætningsleddenes latinske betegnelser
	Opfølgning af lektie i In angulo I med spørgeark (pararbejde)
	Sammenhæng mellem kasus og sætningsled
Nominativ (indføring på kasusskema, 1. og 2. dekl.)
Tekstlæsning med ledanalyse Cursus Latinus s. 13, stk. II.A, linje 1-6.

3. lektion:	Lektie: In angulo I ss. 16-18; Slaver og boliger: Cursus Latinus s. 15
Personendelser for verberne i præsens. 
Introduktion af ordklasser: Cursus Latinus s. 12 + Introduktionsgrammatik
Tekstlæsning: Cursus Latinus s. 13, stk. II.A, linje 7-10 samt II.B, linje 1-9
	Introduktion af akkusativ: Cursus Latinus s. 16 + indføring på skema (1. og 2. dekl.)

4. lektion:	Lektie: Om akkusativ: Cursus Latinus s. 16; Cursus Latinus s. 17, stk. III.A, linje 1-3 (oversættelse og analyse); romersk mad: Cursus Latinus s. 19
	Videre tekstlæsning med ledanalyse: Cursus Latinus s. 17, stk. III.A-III.B

5. lektion:	Lektie: In angulo I, ss. 19-22: ”Campania Felix”; Cursus Latinus s. 21 nederst: ”Saturnalia”
Tekstlæsning: Cursus Latinus s. 21, stk. IV.A

6. lektion:	Lektie: In angulo I ss. 23-30
	Fremvisning af tv-udsendelsen ”I skyggen af Vesuv”

7. lektion:	Lektie: In angulo I, ss. 31-38 med spørgeark; Bortløbne slaver, Cursus Latinus s. 23
Tekstlæsning: Cursus Latinus s. 21, stk. IV.B
Oversættelsesøvelse dansk-latin: Cursus Latinus s. 22 øvelse a)

8. lektion:	Tilbagelevering af oversættelsesopgaver; udlevering af verbalsystem
	Introduktion af genitiv: Cursus Latinus ss. 24 og 26 (+ indføring på skema)
Tekstlæsning Cursus Latinus s. 25 stk. V.A, linje 1-3
Baggrundsstof: Byen Rom: Cursus Latinus s. 23: Kort over Rom samt ss. 26-27 (templer og teatre)

9. lektion: 	Dativ og ablativ: Cursus Latinus ss. 28 og 30 (+ indføring på skema)
Tekstlæsning Cursus Latinus s. 29 stk. VI.A, linje 1-4 (incl. første bydeform og første infinitiv)
Kort over Forum Romanum Cursus Latinus s. 31: Forums topografi og funktioner
1. del af PowerPoint-show om Forum Romanum

10. lektion: 	Introduktion af substantivernes 3. deklination (indføring på skema)
	Tekstlæsning: Fotokopierede ark fra Semper Tiro (hvoraf lektion VII er lektie)
2. del af PowerPoint-show om Forum Romanum

11. lektion:	Repetitionsøvelse:
(Ordklasser, sætningsled, sammenhæng mellem kasus og sætningsled, sætningsanalyse i praksis, deklinationernes kasusendelser (1.-3- deklination), verbernes personendelser, bøjningen af sum i præsens)

Som det fremgår af lektionsplanen, vil jeg klart anbefale, at eleverne har fået en introduktion til Pompeji før gennemgangen af Forum Romanum. Dette skyldes, at Pompeji er så meget mere velbevaret end Forum. Med en gennemgang af Pompeji før Forum er der allerede skabt billeder af antikkens byliv og bygninger for eleverne, og det sætter dem bedre i stand til at tyde de ret rudimentære levn fra verdensrigets oprindelige centrum. Uden denne forudsætning risikerer man, at eleverne ikke ser andet end en bunke murbrokker uden form og idé.

Billedmaterialet
Den vigtigste basis for udarbejdelsen af et diasshow som det her fremlagte er et godt billedmateriale. Har man mulighed for det, er det altid bedst at tage billederne selv. Ellers rummer nettet mange billedmæssige ressourcer for de klassiske fag, fx på Lacus Curtius: http://www.ukans.edu/history/index/europe/ancient_rome/E/Roman/home.html eller under Perseus-projektet: http://www.perseus.tufts.edu/cache/perscoll_Greco-Roman.html. Hvis ens skole er tilmeldt DDN billedbasen på www.pinakotek.dk er der også der ressourcer at trække på. Men i det foreliggende tilfælde er alle billederne undertegnedes egne. De er alle fotograferet med digitalkamera under et ophold i Rom i oktober 2003. For samtlige fotografier gælder, at de er taget i en ret lav opløsning (72 dpi), men netop denne opløsning gør sig godt både på hjemmesider og i PowerPoint (deraf valget!). Billederne er taget med henblik på udarbejdelse af en virtuel vandretur Forum rundt. Ingen af fotografierne har haft behov for efterbearbejdning. En sådan kan ellers foretages i billedbehandlingsprogrammer som fx Adobe Photoshop.

Billedudvælgelsen
Det sværeste er altid at vælge, hvilke billeder der skal med, og hvilke der skal vælges fra. I udvælgelsen til dette diasshow har et vigtigt kriterium været den geografiske virkelighed. Præsentationen er en rundtur rundt om selve Forumpladsen og skulle derfor gerne vise de monumenter, man møder på sin vej, når man rent faktisk går turen rundt om pladsen. Jeg har her valgt at starte der, hvor man normalt også rent fysisk kommer ind på Forum, hvis man benytter indgangen over for Via Cavour (Via dei Fori Imperiali). Her får man praktisk talt en fornemmelse af at stige ned i fortiden: Niveauforskellen mellem det moderne gadeniveau og kejsertidens Forum er slående på dette sted. Den detalje har jeg forsøgt at få med i præsentationen. Herefter følges bygningerne simpelthen i den rækkefølge, de kommer: Basilica Aemilia (med den tilhørende porticus), Curia Iulia, Severusbuen, Milliarium Aureum, Vespasiantemplet, Tabulariet, Saturntemplet, Basilica Iulia, Castortemplet, Caesartemplet (og så er vi tilbage, hvor vi startede). Hvor der er medtaget detailbilleder fra et monument, følger de altid efter et introducerende oversigtsbillede.
	Under udarbejdelsen af præsentationen gik det op for mig, at jeg manglede to ting i forhold til det, jeg gerne ville vise: a) et billede af Concordiatemplets podium, b) et billede af et af de indridsede spil i trinnene op til Basilica Iulia. Hvis jeg ville, kunne jeg finde mine gamle lysbilleder fra 1980'erne, bruge en scanner med lysbilledscanner og dermed indlæse de to manglende elementer. Det har jeg valgt ikke at gøre, da det ville bryde det øjebliksbillede, som hele serien er udtryk for: Det er nutidige billeder, taget lige for et øjeblik siden - det er sådan, man ser Forum i dag.
	I og med, at jeg har koncentreret mig om monumenterne rundt om Forumpladsen, har jeg udeladt monumenterne på pladsen (bl.a. Rostra og Focassøjlen, som ellers er repræsenteret blandt de billeder, jeg har taget). Der er her tale om et valg, som man kan diskutere rigtigheden af, da især Rostra er et vigtigt element i Forums politiske liv, men på den anden side set er den talertribune man ser i dag, en moderne rekonstruktion, så tabet er måske alligevel ikke så stort. Til gengæld gives der en koncis og konsekvent gennemgang af bygningerne rundt om pladsen. I og med at focus ligger her, er også området med Vestatemplet/Regia og hele Forum adiectum (Maxentius' Basilica, Titusbuen m.v.) på forhånd valgt fra. Det samlede antal fotografier er sat til 25 i alt.

Tekstvalg og lay-out
De 25 fotografier er præsenteret over 50 dias. Det skyldes, at jeg gerne, som anført ovenfor, ville have mulighed for at ledsage billederne med en forklarende tekst, der støtter den mundtlige fremlæggelse, men samtidig ikke ønske at gå på kompromis med ønsket om at vise billederne i fuld størrelse (fuldt lærred). Jeg har vist en del af show'et for min nuværende 3mLa, og det viste sig, at eleverne under den "ordløse" del af præsentationen følte sig mere tilskyndet til at komme med spørgsmål og kommentarer end under den kommenterede del af fremlæggelsen, hvor en del af koncentrationen holdes fangen af at læse den ledsagende tekst. Det kan med andre ord være en god idé at kombinere de to former for fremlæggelse.
	Til den del af fremlæggelsen, der er tekstledsaget, har jeg valgt et autoformat med en overskrift og to derunder liggende felter, hvor billedet udfylder det ene, mens teksten udfylder det andet. Teksten er ordnet i korte sætninger med oplysninger, der glider ind succesivt (fra højre). Billederne i de tekstbaserede dias har jeg valgt også at give en dynamisk funktion i form af en vandret persienne, der langsomt lukkes. Det giver en god afveksling i forhold til de statiske "rene" billeder, der fremstår uden tekst og uden nogen form for optiske fiksfakserier (og vice versa).
	Som baggrund for hele fremlæggelsen er valgt en lys marmorering, der giver et klassisk islæt og samtidig virker så neutral, at den ikke stjæler billedet fra fotografierne. Teksten er skrevet i skrifttypen Verdana (uden fodstreger og dermed bedre egnet til skærm end fx Times New Roman). Overskrifterne er holdt i en mørk lilla, der passer til årerne i baggrundens marmorering, mens tekstkommentarerne er holdt i en mørk blå, der er venligere for øjet at læse end en ren sort skrift.
Kortet over Forum
Afslutningsvis er der indsat et billede med to af Augustusbuens søjlefragmenter foran Caesartemplets podium som afslutning på rundgangen og som oplæg til det sidste billeddias, der rummer et kort over Forum, så man sammen med eleverne kan rekapitulere, hvor man har været. Kortet stammer fra Ribe Katedralskoles hjemmesider for de klassiske fag, hvor det ligger i en interaktiv udgave med mulighed for at klikke på de enkelte monumenters navne for yderligere oplysninger. Den funktion er af gode grunde ikke med i PowerPoint-præsentationen, hvorfor jeg har måttet fjerne den påskrift på kortet, der opfordrede til videre udforskning. Det er gjort ved hjælp af pipette- og airbrush-funktionen i Adobe Photoshop. Det havde vist sig ganske vanskeligt at finde et velegnet kort til formålet på nettet, og kortet fra Ribe var det, der bedst opfyldte de krav jeg havde til det. Det skulle være et kort, der viste hele det område, der nu var blevet gennemgået. Det skulle ikke være fra en bestemt historisk periode som fx augustæisk tid, men også have den senere kejsertids monumenter med. Og så skulle teksten være på dansk eller på latin. At anvende kortet fra Ribe i præsentationen, har den negative sideeffekt, at præsentationen ikke umiddelbart kan offentliggøres fx på skolens hjemmeside uden tilladelse fra den lærer, der har lavet Ribes Forum-side. Det er nemt at krænke reproduktionsrettighederne på nettet - og det bør man bestræbe sig på at lade være med! For at vise, at kortet ikke er min egen produktion, har jeg indlagt en henvisning til det websted, det stammer fra.

Ideer til videre brug
I et enkelt tilfælde i de ledsagende tekster forfalder jeg til at blive meget teknisk og bruge betegnelser som "jonisk", "ovolo" og "hjørnevolutter", som om det er alment kendte størrelser, hvad det selvfølgelig ikke er for en elev i 1.g - ja, vel knap for en elev i 3.g. Når jeg alligevel vælger at anvende disse betegnelser, er det for at signalere, at der findes en hel verden af arkitekturbegreber, som man kan lære, hvis man vil og har interesse i det. En god måde at vække interessen er ved at bede eleverne finde klassiske stiltræk ved bygninger i deres egen by. En by som Aalborg rummer som så mange andre danske byer rig mulighed for at vise eleverne antikinspireret arkitektur "in action". Har man en blokdag med sine elever, kan det være en god idé at indlægge en bytur, hvor man på forhånd har udvalgt nogle centrale og typiske steder i bybilledet, og hvor man, før man går hjemmefra, kan starte med at lade eleverne tegne de tre forskellige søjletyper (dorisk, jonisk og korinthisk). Man kan selvfølgelig også bare nøjes med at give dem et fotokopieret ark, som de kan have med sig rundt, men det viser sig, at mange lærer langt bedre, når de rent faktisk skal forme tingene selv ved at tegne. Man ser tingene bedre, når man tegner dem, og den kreative bevægelse er også en form for indlæring.
	Det her præsenterede diasshow ville forholdsvis nemt kunne ændres til en højniveaupræsentation med særlig relevans for et digt som Horats' Satire I,9: "Ibam forte via sacra...". Focus skulle dog være noget anderledes, det Forum, der i så fald præsenteres skal være det augustæiske, et billede af via sacra vil være absolut påkrævet, ligesom Vesta-området ikke kan udelades, når Horats udtrykkeligt siger "ventum erat ad Vestae". Men en af fordelene ved de elektroniske diasfremvisninger er netop, at det er nemt at ændre på rækkefølgen af dias, at indsætte nye dias, at ændre teksten til at indgå i en ny sammenhæng m.v. 

Alt i alt er præsentationsprogrammer som PowerPoint velegnede hjælpemidler i undervisningen, både når eleverne laver fremlæggelser, og - som her - når læreren har noget på hjerte. I dette tilfælde Forum Romanum.